钦定古今图书集成/明伦汇编/家范典/第063卷 > 《祭乌江十五兄文》前人
## 钦定古今图书集成/明伦汇编/家范典/第063卷 > 《祭乌江十五兄文》前人

维贞元十七年七月七日，从祖弟居易，谨以清酌庶
羞之奠，敬祭于故乌江县主簿十五兄之灵。《易》云：“积
善之家，必有馀庆。”《书》曰：“非天夭人，人中自绝。”命则冉
牛斯疾，颜回不幸。何缪盭之若斯，谅圣贤而同病。惟
兄之生，生而不辰。孩失其怙，幼丧所亲，房无兄弟，藐
然一身。自强自立，以至成人。盖以孤子靡托，友爱弥
敦。自居易与兄及高九行简，虽从祖之昆弟，甚同气
之天伦。故虽百里信宿之别，曷尝不恻然而悲辛。“矧
终天之永诀，知后期之无因。徒抚膺而陨涕，谅沉痛
之难伸。追思乎早岁离阻，各悲零俜。中年集会，共喜
长成。同参选于东都，俱署吏于西京。”居则共被而寝，
出则联骑而行。友于四人，同年成名。优游笑傲，怡怡
弟兄。虽不敢侔八龙三虎，亦自谓当家一时之荣。及
兄辞满淮南，薄游江东，居易亦以行迈，忽逆旅而相
逢，或歌或酒，宴衎从容，何朝不游，何夕不同。常以兄
仁信根于心，孝弟积于躬，谓至行之有益，必景福之
来从。呜呼！位始及一命，禄未过数锺，年又不得四十，
而殁于道路之中。郁壮志而不展，结幽愤于无穷。况
旧业东洛，先茔北邙。三千里外，身殁陵阳。有妹出嫁，
无男主丧。悠悠孤旐，未辨还乡。宣城郭西，荒草道傍。
旅殡于此，行路悲凉。秋风萧萧，白日无光。聚今晨之
弟侄，对前日之杯觞。稽首再拜，魂兮来享。进三奠而
退一恸，孰不神酸而骨伤。哀哉！伏惟尚飨！